b"\n_START_ARTICLE_\nHenry Harley Arnold\n_START_SECTION_\nZgodnje \xc5\xbeivljenje in kariera\n_START_PARAGRAPH_\nRojen je bil 25. junija 1886 v Gladwynu (Pensilvanija) v dru\xc5\xbeini zdravnika Herberta A. Arnolda, \xc4\x8dlana vplivne politi\xc4\x8dne in voja\xc5\xa1ke rodbine Arnold. Herbert je bil baptist z mo\xc4\x8dnim menonitsko usmeritvijo, medtem ko njegova \xc5\xbeena, Louise Arnold, ni bila stroga v verskem prepri\xc4\x8danju. Ko je bil Arnold star enajst let, se je njegov o\xc4\x8de kot kirurg v sestavi Nacionalne garde Pensilvanije udele\xc5\xbeil \xc5\xa1pansko-ameri\xc5\xa1ke vojne; Herbert je v sestavi nacionalne garde ostal nadaljnih 24 let._NEWLINE_Obiskoval je Spodnjo merionsko srednjo \xc5\xa1olo (Lower Merion High School) v Ardmoru (Ardmore), kjer je kon\xc4\x8dal \xc5\xa1olanje leta 1903. Po njem so na \xc5\xa1oli poimenovali atletsko polje. Arnold ni imel namena iti na Voja\xc5\xa1ko akademijo ZDA (nameraval je \xc5\xa1tudirati na Univerzi Bucknell in postali baptisti\xc4\x8dni duhovnik), a je opravil sprejemne izpite, potem ko je njegov starej\xc5\xa1i brat Thomas zavrnil o\xc4\x8deta, da bi jih sam opravljal; Arnold je bil uvr\xc5\xa1\xc4\x8den na drugo mesto \xc4\x8dakalnega seznama. Potem, ko je prvi na \xc4\x8dakalni listi priznal, da je poro\xc4\x8den (kr\xc5\xa1itev pravil akademije, saj sprejmejo le neporo\xc4\x8dene \xc5\xa1tudente), je bil Arnold sprejet z odlokom vpisa._NEWLINE_Potem ko je dopolnil 17 let, je z enomese\xc4\x8dno zamudo vstopil v Voja\xc5\xa1ko akademijo ZDA, kjer se ni posebej odlikoval, saj je \xc5\xa1olanje zaklju\xc4\x8dil brez kadetskega \xc4\x8dina. V \xc4\x8dasu \xc5\xa1tudija je pomagal ustanoviti t. i. \xc4\x8crno roko, tajno skupino kadetskih zabavlja\xc4\x8dev in jo vodil v \xc4\x8dasu prvega letnika; prav tako je bil \xc4\x8dlan nogometne ekipe, metalec krogle in igralec pola. Akademsko gledano se je uvrstil med sredino in spodnjim delom letnika, pri \xc4\x8demer je bil bolj\xc5\xa1e ocene pri matematiki in znanosti. Sam si je \xc5\xbeelel postati konjeni\xc5\xa1ki \xc4\x8dastnik, a zaradi velikega \xc5\xa1tevila kr\xc5\xa1itev in akademskega polo\xc5\xbeaja 66. \xc5\xa1tudenta od 111 v letniku ni prejel \xc5\xbeelene specializacije, saj je bil 14. junija 1907 imenovan za drugega poro\xc4\x8dnika pehote. Sprva je protestiral temu (leta 1907 ni bilo vstopnih pogojev za posamezno specializacijo oz. rod kopenske vojske), a so ga prepri\xc4\x8dali, da je od\xc5\xa1el v 29. pehotni polk, ki je bil takrat nastanjen na Filipinih. V Manilo je prispel 7. decembra 1907._NEWLINE_Arnold je sovra\xc5\xbeil pehotno zadol\xc5\xbeitev in se je posledi\xc4\x8dno prostovoljno javil, da je pomagal stotniku Arthurju C. Cowanu iz Signalnega korpusa, ki je imel nalogo narediti voja\xc5\xa1ko-kartografski pregled otoka Luzon. Cowan se je januarja 1909 vrnil v ZDA, saj je postal na\xc4\x8delnik novoustanovljene Aeronavti\xc4\x8dne sekcije Signalnega korpusa; njegova prva naloga je bila dobiti dva mlada poro\xc4\x8dnika, ki bosta postala pilota. Tako se je obrnil na Arnolda, ki se je strinjal s premestitvijo v Signalni korpus, a potem ni dobil nobenega odgovora naslednji dve leti. Junija 1909 je bil 29. pehotni polk preme\xc5\xa1\xc4\x8den v Fort Jay (New York), pri \xc4\x8demer je Arnold na poti v novo garnizijo v Parizu videl polet Louisa Bl\xc3\xa9riota v njegovem prvem letalu. Leta 1911 je Arnold zaprosil za premestitev v Oddelek za oskrbo s strelivom (Ordnance Department), saj je slednji omogo\xc4\x8dal takoj\xc5\xa1nje napredovanje v \xc4\x8din prvega poro\xc4\x8dnika. Medtem ko je \xc4\x8dakal na rezultate obveznega tekmovalnega izpita, pa je izvedel, da njegovo zanimanje za aeronavtiko ni bilo prezrto.\n_START_SECTION_\nZa\xc4\x8detek letalske karier\n_START_PARAGRAPH_\nArnold je takoj zaprosil za premestitev v Signalni korpus in 21. aprila 1911 je prejel Specialni ukaz 95 (Special Order 95), s katerim sta bila on in drugi poro\xc4\x8dnik Thomas DeWitt Milling (iz 15. konjeni\xc5\xa1kega polka takoj napotena v Dayton (Ohio), da se udele\xc5\xbeita letalske \xc5\xa1ole bratov Wright v Simms Stationu (Ohio). 3. maja sta pri\xc4\x8dela \xc5\xa1olanje in \xc5\xbee 13. maja je Arnold opravil prvi samostojni polet po treh urah in 48 minutah letalskih in\xc5\xa1trukcij (Milling je svoj prvi polet opravil \xc5\xbee 8. maja po dveh urah in\xc5\xa1trukcij); Arnolda je Arthur L. Welsh, medtem ko je Millinga u\xc4\x8dil Cliff Turpin. Milling je pritegnil pozornost Orvilla Wrighta, ki je avtoriziral Millingov zgodnji solo-polet. 14. maja sta oba (Arnold in Milling) zaklju\xc4\x8dila \xc5\xa1olanje. Arnold je 6. julija 1911 F\xc3\xa9d\xc3\xa9ration A\xc3\xa9ronautique Internationale (FAI) pilotski certifik \xc5\xa1t. 29 in naslednje leto \xc5\xa1e certifikat voja\xc5\xa1kega letalca \xc5\xa1t. 2. S splo\xc5\xa1nim ukazom leta 1913 je bil uvr\xc5\xa1\xc4\x8den med prvih 24 licenciranih voja\xc5\xa1kih letalcev, ki so lahko nosili novoustanovljeno oznako voja\xc5\xa1kega letalca._NEWLINE_V Daytonu sta ostala \xc5\xa1e nekaj tednov, kjer sta samostojno letela, da sta si pridobila izku\xc5\xa1nje, nato pa sta bila 14. junija istega leta poslana v Aeronavti\xc4\x8dno sekcijo Signalnega korpusa v College Park (Maryland), kjer sta postala prva letalska in\xc5\xa1truktorja Kopenske vojske ZDA. Tu je Arnold 7. julija postal vi\xc5\xa1inski rekord (990 m), ki pa ga je nato \xc5\xa1e trikrat izbolj\xc5\xa1al: 18. avgusta 1911 (1.270 m), 25. januarja 1912 (1.452 m) in 1. junija 1912 (1.990 m). Avgusta 1911 je do\xc5\xbeivel tudi svojo prvo letalsko nesre\xc4\x8do, potem ko je posku\xc5\xa1al vzleteti iz polja, kjer je pristal, potem ko se je izgubil. Septembra istega leta pa je Arnold postal prvi ameri\xc5\xa1ki pilot, ki je preva\xc5\xbeal po\xc5\xa1to z letalom, ko je z zavojem pisem preletel 8\xc2\xa0km do Long Islanda (New York); prav tako pa velja za prvega pilota, ki je letel preko Kapitola ZDA in za prvega pilota, ki je kot potnika preva\xc5\xbeal kongresnika._NEWLINE_Novembra 1911 je bila voja\xc5\xa1ka letalska \xc5\xa1ola preseljena na zakupljeno kmetijo blizu Auguste (Georgia), saj so \xc5\xbeeleli opravljati polete tudi preko zime. \xc5\xa0olanje pa je bilo ote\xc5\xbeeno zaradi de\xc5\xbeja in poplav, tako da se je letalska \xc5\xa1ola maja 1912 vrnila v Maryland. Arnold je sprejel tudi nalogo, da opravi letalski transport prvega traktorskega letala Kopenske vojske ZDA (tj. letala s spredaj name\xc5\xa1\xc4\x8denim propelorjem in motorjem), a je med vzletom strmoglavil v zaliv pri Plymouthu (Massachusetts). Posledi\xc4\x8dno je Arnold pri\xc4\x8del kazati znake strahu pred letenjem, ki pa so se \xc5\xa1e okrepili po smrtni nesre\xc4\x8di Ala Welsha 12. junija v College Parku in Lewisa Rockwella 18. septembra; slednji je bil Arnoldov so\xc5\xa1olec na Voja\xc5\xa1ki akademiji ZDA._NEWLINE_Oktobra istega leta pa sta Arnold in Milling dobila ukaz, da se udele\xc5\xbeita tekmovanja za prvi Pokal Mackay (MacKay Trophy) za najbolj izjemen voja\xc5\xa1ki polet leta. Pokal je osvojil Arnold potem, ko je med poletom odkril konjeni\xc5\xa1ko \xc4\x8deto in se vrnil v bazo kljub mo\xc4\x8dni turbalenci. Arnold in Milling sta bila nato poslana v Fort Riley (Kansas), da bi eksperimentirala letalsko opazovanje tar\xc4\x8d za potrebe poljske artilerije. 5. novembra istega leta je njegovemu letalu med poletom odpovedal motor, zaradi \xc4\x8desar je moral zasilno pristati, pri \xc4\x8demer se je skoraj ubil. Takoj je prenehal z letenjem in zaprosil za dopust. Ker je bilo letenje v tistem \xc4\x8dasu zelo nevarno, ni bilo nobene dru\xc5\xbebene stigme glede takih pro\xc5\xa1enj, tako da je bila njegova pro\xc5\xa1nja ugodno re\xc5\xa1ena; leta 1913 je tako pet od 14 letalcev Kopenske vojske ZDA nehalo leteti. V \xc4\x8dasu dopusta je ponovno vzpostavil stike z Eleanor Bee Pool, h\xc4\x8derko pacienta njegovega o\xc4\x8deta. Kljub temu da je bil 10. aprila 1913 povi\xc5\xa1an v prvega poro\xc4\x8dnika, je bil Arnold nezadovoljen in je zaprosil za premestitev na Filipine. Medtem ko je \xc4\x8dakal na odgovor, je bil 10. julija dodeljen 9. pehotnemu polku. Avgusta istega leta je pri\xc4\x8dal pred Hi\xc5\xa1nim komitejem za oboro\xc5\xbeene sile ZDA proti predlogu zakona, da bi bilo letalstvo preoblikovano v polavtonomni Zra\xc4\x8dni korpus (Air Corps). 1. septembra je bil dodeljen \xc4\x8deti v Fort Thomasu (Kentucky), kjer je ostal vse do 1. novembra, ko je bil preme\xc5\xa1\xc4\x8den v 13. pehotni polk.\n_START_SECTION_\nPoroka in vrnitev k letalstvu\n_START_PARAGRAPH_\n10. septembra 1913 se je poro\xc4\x8dil z Bee , pri \xc4\x8demer je bil Milling njegova poro\xc4\x8dna pri\xc4\x8da. Januarja 1914 je bil poslan na Filipine, kjer je bil name\xc5\xa1\xc4\x8den blizu prvega poro\xc4\x8dnika Georga C. Marshalla, ki je postal njegov mentor, prijatelj in zavetnik. Kmalu po njunem prihodu na Filipine je Bee do\xc5\xbeivela spontani splav, a je nato 17. januarja 1915 rodila njunega prvega otroka, h\xc4\x8derko Lois Elizabeth Arnold, v Fort McKinleyju (Manila). Po osmih mesecih slu\xc5\xbebe je Arnold postal bataljonski adjutant. Januarja 1916 je kon\xc4\x8dal dvomese\xc4\x8dno turo dol\xc5\xbenosti pri 13. pehotnemu polku, tako da je bil preme\xc5\xa1\xc4\x8den v 3. pehotni polk in bil poslan nazaj v ZDA. Na poti v Voja\xc5\xa1nico Madison (Madison Barracks) (New York) je izmenjal nekaj telegramov s majorjem Williamom L. Mitchellom, takratnim izvr\xc5\xa1nim \xc4\x8dastnikom Letalske sekcije Signalnega korpusa; slednji ga je namre\xc4\x8d obvestil, da bo bil ponovno dodeljen Signalnemu korpusu kot prvi poro\xc4\x8dnik, \xc4\x8de bo izbral neletalski status. V primeru, \xc4\x8de bi se prostovoljno rekvalificiral v status mlaj\xc5\xa1ega voja\xc5\xa1kega letalca (Junior Military Aviator; JMA), pa bi bil po zakonu povi\xc5\xa1an v za\xc4\x8dasnega stotnika. Tako je 20. maja 1916 pri\xc4\x8del delo na Rockwell Fieldu (Kalifornija) z letalskim statusom, a na polo\xc5\xbeaju oskrbovalnega \xc4\x8dastnika Letalske \xc5\xa1ole Signalnega korpusa (Signal Corps Aviation School). 23. septembra istega leta pa je bil povi\xc5\xa1an v stalni \xc4\x8din stotnika pehote._NEWLINE_Med oktobrom in decembrom 1916 je s podporo svojih biv\xc5\xa1ih kolegov premagal strah pred letenjem, tako da je vsak dan letel za 15 ali 20 min. 26. decembra je opravil prvi samostojni polet in 16. decembra se je rekvalificiral kot JMA. Preden pa je bil preme\xc5\xa1\xc4\x8den v stalno letalsko sestavo, pa je bil kot pri\xc4\x8da vpleten v kontraverzno nesre\xc4\x8do. Tajnik Letalske \xc5\xa1ole, stotnik Frank P. Lahm, je 10. januarja dovolil, da je neletalec opravil polet, pri \xc4\x8demer je bilo letalo izgubljeno v Mehiki in \xc4\x8dastnika sta izginila za devet dni. Potem ko je Arnold 27. januarja pri\xc4\x8dal pred preiskovalci, pri \xc4\x8demer je razkril Lahmovo avtorizacijo leta, je bil 30. januarja 1917 preme\xc5\xa1\xc4\x8den v Panamo; in to dan po rojstvo svojega drugega otroka, sina Henryja H. Arnolda mlaj\xc5\xa1ega._NEWLINE_[[Slika:Liberty V12.jpg|thumb|left|Major Henry H. Arnold s prvim dokon\xc4\x8danim zra\xc4\x8dnim motorjem Liberty V12. 5. februarja 1917 je v New York Cityju zbral pripadnike svoje prve enote, 7. aero eskadrilje (7th Aero Squadron), kateri je poveljeval; prav tako je dobil ukaz, da poi\xc5\xa1\xc4\x8de primeren prostor za letali\xc5\xa1\xc4\x8de v Coni Panamskega kanala (Panama Canal Zone). Potem ko se voja\xc5\xa1tvo v Panami ni strinjalo z Arnoldovo izbiro zemlji\xc5\xa1\xc4\x8da za letali\xc5\xa1\xc4\x8de, je bil poklican nazaj v Washington, D.C., da bi tam razre\xc5\xa1ili spor; med plovbo v ZDA je slednja napovedala vojno Nem\xc4\x8diji. Arnold je zaprosil, da je poslan v Francijo, a njegova prisotnost v Washingtonu je negativno vplivala na njegovo bojno kariero, saj je Letalska sekcija potrebovala izku\xc5\xa1ene \xc4\x8dastnike za \xc5\xa1tabno slu\xc5\xbebo._NEWLINE_1. maja 1917 je pri\xc4\x8del delovati kot vodilni \xc4\x8dastnik Informacijske sekcije. 27. junija istega leta je bil povi\xc5\xa1an v majorja, nato pa je postal pomo\xc4\x8dnik izvr\xc5\xa1nega \xc4\x8dastnika Aeronavti\xc4\x8dne sekcije in 1. oktobra istega leta je postal izvr\xc5\xa1ni \xc4\x8dastnik bodo\xc4\x8de Zra\xc4\x8dne sekcije (Air Division). 5. avgusta 1917 je bil ponovno povi\xc5\xa1an in sicer je postal najmlaj\xc5\xa1i polkovnik Kopenske vojske ZDA._NEWLINE_V \xc4\x8dasu \xc5\xa1tabne dol\xc5\xbenosti je Arnold pridobil \xc5\xa1tevilne izku\xc5\xa1nje iz proizvodnje in dobave letal, gradnje letalskih \xc5\xa1ol in letali\xc5\xa1\xc4\x8d, rekrutiranja in usposabljanja ve\xc4\x8djega \xc5\xa1tevila letalcev, kot tudi iz manevriranja na politi\xc4\x8dnem prizori\xc5\xa1\xc4\x8du v Washingtonu, D.C., kar mu je izjemno pomagalo \xc4\x8dez 25 let. Potem ko je Sekcija za voja\xc5\xa1ko aeronavtiko (Division of Military Aeronautics; DMA) aprila 1918 postala nadrejena Zra\xc4\x8dni sekciji, je Arnold ostal na polo\xc5\xbeaju izvr\xc5\xa1nega pomo\xc4\x8dnika njenega direktorja, generalmajorja Williama Kenlyja in nato napredoval do polo\xc5\xbeaja direktorja pomo\xc4\x8dnika, ko je bila DMA maja 1918 odstranjena iz Signalnega korpusa._NEWLINE_17. julija 1918 je bil rojen Arnoldov tretji otrok, sin William Bruce Arnold. Kmalu zatem je Arnold dosegel, da je odpotoval v Francijo, kjer bi generalu Johnu Pershingu, poveljniku Ameri\xc5\xa1ke ekspedicijske sile (American Expeditionary Force), predstavil razvoj zra\xc4\x8dnega torpeda Kettering Bug. Na krovu ladje, namenjene v Francijo, je konec oktobra istega leta zbolel za \xc5\xa1pansko gripo in je bil ob prihodu v Anglijo poslan v bolni\xc5\xa1nico. 11. novembra 1918 je dosegel boji\xc5\xa1\xc4\x8de, a je bilo na isti dan razgla\xc5\xa1eno premirje.\n_START_SECTION_\nZra\xc4\x8dna slu\xc5\xbeba (1918-1928)\n_START_PARAGRAPH_\n20. maja 1918 se je iz sestave Signalnega korpusa izlo\xc4\x8dila Zra\xc4\x8dna slu\xc5\xbeba Kopenske vojske ZDA (United States Army Air Service), pri \xc4\x8demer pa je \xc5\xa1e vedno ostala pod okriljem Kopenske vojske ZDA; prvi povojni direktor Zra\xc4\x8dne slu\xc5\xbebe je bil general poljske artilerije Charles T. Menoher, ki je zagovarjal idejo vodstva Kopenske vojske ZDA, da voja\xc5\xa1ko letalstvo ne more biti ni\xc4\x8d drugega kot rod kopenske vojske. Menoher je leta 1921 nasledil \xc5\xa1e en neletalec generalmajor Mason M. Patrick. Patrick, pa je vseeno pri 59. letih pridobil licenco mlaj\xc5\xa1ega pilota letala (Junior Airplane Pilot); postal pa je zagovornik vojnega letalstva in predlagatelj samostojnega, neodvisnega vojnega letalstva._NEWLINE_10. januarja 1919 je bil Arnold poslan na Rockwell Field kot okro\xc5\xbeni nadzornik Zahodnega okro\xc5\xbeja Zra\xc4\x8dne slu\xc5\xbebe (District Supervisor, Western District of the Air Service), pri \xc4\x8demer je bil zadol\xc5\xbeen za nadzorovanje demobilizacije 8.000 prese\xc5\xbenih letalcev in odve\xc4\x8dnih letal. Tu se je prvi\xc4\x8d seznanil s \xc4\x8dlovekoma, ki bosta pozneje postala njegova glavna pomo\xc4\x8dnika: izvr\xc5\xa1ni \xc4\x8dastnik stotnik Carl A. Spaatz in adjutant prvi poro\xc4\x8dnik Ira C. Eaker. V tem \xc4\x8dasu je tudi zagovarjal odmevne poglede pomo\xc4\x8dnika na\xc4\x8delnika Zra\xc4\x8dne slu\xc5\xbebe Billyja Mitchella. 30. junija 1920, ko je bil zra\xc4\x8dni \xc4\x8dastnik pri 9. korpusnemu obmo\xc4\x8dju v San Franciscu, je preteklo njegovo za\xc4\x8dasno povi\xc5\xa1anje v \xc4\x8din polkovnika, tako da je bil vrnjen nazaj na stalni \xc4\x8din stotnika. Kljub temu, da je prejel avtomati\xc4\x8dno povi\xc5\xa1anje v \xc4\x8din majorja (zaradi njegove licence MA), pa je postal podrejen \xc4\x8dastnikom, ki so slu\xc5\xbeili pod njim, vklju\xc4\x8dno s Spaatzom, katerega medvojno povi\xc5\xa1anje v Franciji ni bilo preklicano. 11. avgusta 1920 je bil Arnold formalno preme\xc5\xa1\xc4\x8den v Zra\xc4\x8dno slu\xc5\xbebo. Oktobra 1922 pa je bil poslal nazaj v Rockwell Field, ki je bil zdaj spremenjen v skladi\xc5\xa1\xc4\x8de, saj je bil imenovan za poveljnika baze. V tem \xc4\x8dasu je zagovarjal idejo zra\xc4\x8dnega dolivanja goriva, ki je bilo prvi\xc4\x8d v zgodovini izvedeno \xc4\x8dez osem mesecev._NEWLINE_Arnoldovo zdravje pa se je v tem \xc4\x8dasu obrnilo na slab\xc5\xa1e, saj je bil ve\xc4\x8dkrat hospitaliziran zaradi ve\xc4\x8d resnih bolezni in nesre\xc4\x8d. Leta 1922 so mu je tako odrezalo tri prste na levi roki, medtem ko ga je obiskal njegov o\xc4\x8de, ki mu je nato uspe\xc5\xa1no pri\xc5\xa1il nazaj prste. Tudi njegova dru\xc5\xbeina je imela te\xc5\xbeave z zdravjem. Njegov \xc4\x8detrti otrok John, ki je bil rojen poleti 1921, pa je umrl 30. junija 1923 zaradi vnetega slepi\xc4\x8da._NEWLINE_Avgusta 1924 je bil nepri\xc4\x8dakovano poslal na petmese\xc4\x8dni te\xc4\x8daj na Industrijski kolid\xc5\xbe Kopenske vojske ZDA. Potem ko je kon\xc4\x8dal \xc5\xa1olanje, ga je Patrick, kljub temu da nista bila v najbolj\xc5\xa1ih osebnih odnosih, sam izbral za poveljnika Informacijske sekcije Zra\xc4\x8dne slu\xc5\xbebe (Air Service's Information Division), pri \xc4\x8demer je delal tesno skupaj s Mitchellom. Ko je bil Mitchell na sodi\xc5\xa1\xc4\x8du, so bili Arnold, Spaatz in Eaker opozorjeni, da bodo ogrozili svoje kariere, \xc4\x8de bodo podprli Mitchella; kljub temu so vsi pri\xc4\x8dali v njegovo korist. Potem ko je bil 17. decembra 1925 obsojen, so Arnold in drugi \xc4\x8dastniki uporabili Informacijsko sekcijo, da so po\xc5\xa1iljali pro-Mitchellove informacije kongresnikom, ki so bili naklonjeni vojnemu letalstvu in rezervistom Zra\xc4\x8dne slu\xc5\xbebe. Februarja 1926 je tedanji sekretar za vojno ZDA Dwight F. Davis ukazal Patricku, da najde in kaznuje krivce za ta pisma. Patrick, ki je bil medtem \xc5\xbee seznanjem s tem, je dolo\xc4\x8dil Arnolda kot glavnega krivca. Dal mu je na voljo prostovoljno zapustitev voja\xc5\xa1ke slu\xc5\xbebe ali voja\xc5\xa1ko sodi\xc5\xa1\xc4\x8de; Arnold je izbral sodi\xc5\xa1\xc4\x8de. Patrick pa je \xc5\xbeelel zadevo ohraniti prikrito pred javnostjo, tako da ga je kazensko premestil v Fort Riley, kjer je postal poveljnik 16. izvidni\xc5\xa1ke eskadrilje; pri tem pa je bil odstranjen iz centra mo\xc4\x8di Zra\xc4\x8dne slu\xc5\xbebe. Patrick pa je v sporo\xc4\x8dilu za javnost izjavil tudi, da je bil Arnold opozorjen zaradi kr\xc5\xa1enja Splo\xc5\xa1nega ukaza \xc5\xa1t. 20 Kopenske vojske ZDA, ki govori o neprimernem vplivanju na zakonodajno vejo._NEWLINE_Kljub premestitvi in ponovnemu slabemu osebnemu poro\xc4\x8dilu, v katerem je zapisano, da v krizi izgubi glavo,, zaradi \xc4\x8desar je bila njegova kariera (za\xc4\x8dasno) zaustavljena, pa se je Arnold odlo\xc4\x8dil, da ostane v voja\xc5\xa1ki slu\xc5\xbebi; tako je med drugim zavrnil mesto predsednika novoustanovljene Pan American Airways, katere je pomagal ustanoviti. Arnold je izkoristil svojo izgnanstvo in je maja 1927 na vojnih igrah v Fort Sam Houston (Teksas) navdu\xc5\xa1il generalmajorja Jamesa E. Fecheta, ki je nasledil Patricka kot na\xc4\x8delnik zdaj novoimenovanega Letalskega korpusa Kopenske vojske ZDA (U.S. Army Air Corps). Od svojih dveh neposredno nadrejenih v Fort Rileyju, brigadnega generala Ewinga E. Bootha (ki je bil \xc4\x8dlan sodi\xc5\xa1\xc4\x8da na sojenju Mitchella) in brigadnega generala Charlesa J. Symmondsa, je posledi\xc4\x8dno prejel zelo pohvalno osebno poro\xc4\x8dilo._NEWLINE_24. februarja 1927 se mu je v Fort Rileyju rodil sin David Lee Arnold. Naslednje leto je napisal in izdal serijo \xc5\xa1estih knjig mladinske fantastike Bill Bruce Series, s katerimi je hotel vzpodbuditi zanimanje mladih za letenje.\n_START_SECTION_\nLetalski korpus (1928-1937)\n_START_PARAGRAPH_\nFechet pa je pri na\xc4\x8delniku General\xc5\xa1taba Kopenske vojske ZDA generalu Charlesu P. Summerallu (ki je bil Arnoldov predavatelj matematike na Voja\xc5\xa1ki akademiji ZDA) uspel dose\xc4\x8di konec Arnoldovega izgnanstva; slednji je bil tako poslan na \xc5\xa1olanje na Poveljni\xc5\xa1ko in general\xc5\xa1tabno \xc5\xa1olo Kopenske vojske ZDA v Fort Leavenworth. Med enoletnim \xc5\xa1tudijem je bil zaradi doktrinalnih pogledov v sporu s komandantom \xc5\xa1ole generalmajorjem Edwardom L. Kingom (ki je bil tudi \xc4\x8dlan sodi\xc5\xa1\xc4\x8da na sojenju Mitchella), a je Arnold vseeno z visoko oceno diplomiral junija 1929. Po diplomiranju je bil Arnold dolo\xc4\x8den za premestitev v Trena\xc5\xbeni center Letalskega korpusa (Air Corps Training Center; ACTC), a je njegovi premestitvi mo\xc4\x8dno nasprotoval poveljnik ACTC brigadni general Lahm, po vsej verjetnosti zaradi njunega spora leta 1917. Namesto tega pa je Arnold prejel poveljstvo Depoja zra\xc4\x8dne slu\xc5\xbebe Fairfield (Fairfield Air Service Depot) v Ohiu. Leta 1930 je postal tudi na\xc4\x8delnik Letali\xc5\xa1ke sekcije v Materialnem oddelku Letalskega korpusa (Chief of the Field Service Section, Air Corps Materiel Division) in bil 1. februarja 1931 povi\xc5\xa1an v stalni \xc4\x8din podpolkovnika._NEWLINE_27. novembra 1931 je prevzel poveljstvo nad letali\xc5\xa1\xc4\x8dem March v Kaliforniji, kjer je Spaatz isto\xc4\x8dasno prevzel poveljstvo 1. bombni\xc5\xa1kega polka. Arnold je bil tako zadol\xc5\xbeen, da izbolj\xc5\xa1a bazo v vseh pogledih. Sprva je moral re\xc5\xa1iti probleme z lokalnim prebivalstvom; to je storil tako, da je ukazal svojim \xc4\x8dastnikom, da se pridru\xc5\xbeijo lokalnim dobrodelnim organizacijam in z ve\xc4\x8d primeri pomo\xc4\x8di prebivalstvu, ki so bili odmevni v lokalnih medijih. Tako so med zimskimi nevihtami leta 1932-33 z letali preva\xc5\xbeali hrano lokalnemu prebivalstvu, pomagali po potresu v Long Beachu 10. marca 1933 in postavili tabori\xc5\xa1\xc4\x8da za 3.000 fantov Civilnega konzervacijskega korpusa (Civilian Conservation Corps). Organiziral je tudi serijo visokoprofilnih zra\xc4\x8dnih predstav, na katere je povabil tudi hollywoodske zvezde in ugledne letalce. Avgusta 1922 pa je pri\xc4\x8del z nabavo delov suhega jezera Rogers, kjer je vzpostavil bombni\xc5\xa1ki in strelski poligon za vojno letalstvo; danes je to Zra\xc4\x8dna baza Edwards (Edwards Air Force Base)._NEWLINE_Leta 1934 je poveljeval voja\xc5\xa1ki coni med kontraverzno po\xc5\xa1tno operacijo Letalskega korpusa KOV ZDA, z za\xc4\x8dasnim \xc5\xa1tabom v Salt Lake Cityju (Utah); a ker so se njegovi piloti dobro odrezali, je bil njegov ugled neokrnjen. Pozneje istega leta je osvojil svoj drugi Pokal Mackay, ko je vodil deset bombnikov Martin B-10B na 13.340\xc2\xa0km dolgem poletu med letali\xc5\xa1\xc4\x8dem Field in Fairbanksom (Aljaska) in nazaj. Kljub temu da je pozornost posku\xc5\xa1al speljati tudi na druge \xc4\x8dlane poleta, pa je bila njegova vloga zelo poudarjena in namestnik na\xc4\x8delnika General\xc5\xa1taba Kopenske vojske ZDA je zavrnil njegova priporo\xc4\x8da za odlikovanje drugih; posledi\xc4\x8dno je njegov ugled padel, ko je bil odlikovan s Distinguished Flying Cross._NEWLINE_1. marca 1935 je bil aktiviran General\xc5\xa1tab vojnega letalstva (General Headquarters Air Force; GHQAF), da kontrolira vse bojne zra\xc4\x8dne enote Letalskega korpusa, nastanjene v ZDA, pri \xc4\x8demer pa ni bil podrejen na\xc4\x8delniku Zra\xc4\x8dnega korpusa. Kljub temu da je ustanovitev predstavljala pomemben korak pri osamosvajanju vojnega letalstva, pa je bila ustvarjena dvojna hierarhija poveljstva, zaradi \xc4\x8desar so imeli probleme naslednjih \xc5\xa1est let. Poveljnik GHQAF generalmajor Frank Andrews je Arnolda imenovan za poveljnika 1. bombni\xc5\xa1kega polka, pri \xc4\x8demer je bil 2. marca 1935 imenovan za za\xc4\x8dasnega brigadnega generala. 23. decembra 1935 je novi na\xc4\x8delnik General\xc5\xa1taba Kopenske vojske ZDA general Malin Craig poklical Arnolda v Washington. Leta 1933, ko je bil Craig poveljnik 9. korpusnega podro\xc4\x8dja, sta z Arnoldom postala prijatelja in partnerja v golfu. Kljub temu da je Arnold protestiral, ga je Craig imenovan za pomo\xc4\x8dnika na\xc4\x8delnika Zra\xc4\x8dnega korpusa, saj je moral zapolniti prazno mesto, ko je bil generalmajor Oscar M. Westover imenovan za na\xc4\x8delnika. Arnold je postal odgovoren za nabavo in oskrbo, pri \xc4\x8demer se je moral spopadati tudi na politi\xc4\x8dnem podro\xc4\x8dju. V tem \xc4\x8dasu pa je Arnold moral tudi zamenjati lojalnost v boju med GHQAF in Zra\xc4\x8dnim korpusom.\n_START_SECTION_\nNa\xc4\x8delnik Zra\xc4\x8dnega korpusa\n_START_PARAGRAPH_\n21. septembra 1938 se je Westover smrtno ponesre\xc4\x8dil v letalski nesre\xc4\x8di v Burbanku (Kalifornija). Kljub temu da je bil Arnold kot njegov pomo\xc4\x8dnik po voja\xc5\xa1ki hierarhiji prvi v vrsti za mesto na\xc4\x8delnika, pa je bilo njegovo napredovanje zadr\xc5\xbeano zaradi frankcije, ki je za mesto na\xc4\x8delnika hotela Andrewsa; med \xc4\x8dlani te frankcije sta bila tudi dva uslu\xc5\xbebenca Bele hi\xc5\xa1e: tiskovni predstavnik Stephen Early in voja\xc5\xa1ki svetovalec polkovnik Edwin M. Watson. Arnoldovi nasprotniki so tako raz\xc5\xa1irili govorico, da je Arnold pijanec. V svojih spominih je Arnold zapisal, da je za pomo\xc4\x8d pri izni\xc4\x8denju govorice zaprosil Harryja Hopkinsa; novej\xc5\xa1e raziskave pa so pokazale, da je Craig zagrozil, da bo odstopil s polo\xc5\xbeaja na\xc4\x8delnika KOV ZDA, \xc4\x8de Arnold ne bo potrjen na polo\xc5\xbeaj. Kljub temu pa je predsednik Franklin D. Roosevelt 29. septembra istega leta imenoval Arnolda na mesto na\xc4\x8delnika Zra\xc4\x8dnega korpusa, s \xc4\x8dimer je bil tudi povi\xc5\xa1an v generalmajorja. Da bi izbolj\xc5\xa1al odnose s frankcijo Andrewsa, kateri so bili ve\xc4\x8dinoma v GHQAF, je izbral na\xc4\x8delnika \xc5\xa1taba GHQAF, polkovnika Walterja G. Kilnerja, za mesto svojega pomo\xc4\x8dnika_NEWLINE_Ko je Marshall zaprosil za reorganizacijsko \xc5\xa1tudjo Zra\xc4\x8dnega korpusa, mu je Arnold 5. oktobra 1940 poslal predlog, po katerem bi se ustanovil zra\xc4\x8dni \xc5\xa1tab, zdru\xc5\xbeilo vojno letalstvo pod enim poveljnikom in zagotovili avtonomijo skupaj z letali\xc5\xa1kim in oskrbovalnim osebjem. Predlogu je takoj nasprotoval General\xc5\xa1tab KOV ZDA v vseh pogledih. V tem \xc4\x8dasu pa sta on in Eaker skupaj napisala tri knjige, s katerimi sta promovirala letalstvo: This Flying Game (1936, ponatis 1943), Winged Victory (1941) in Army Flyer (1942)._NEWLINE_Arnold je zagovarjal napore na podro\xc4\x8dju raziskav in razvoja; med njegovimi projekti sta bila tudi bombnik B-17 in koncept vzleta s pomo\xc4\x8djo rakete. Da bi spodbujal tudi uporabo civilnih znanstvenikov, je Kalifornijski tehnolo\xc5\xa1ki in\xc5\xa1titut postal prejemnik sofinanciranja s strani Zra\xc4\x8dnega korpusa; Theodore von K\xc3\xa1rm\xc3\xa1n in njegov Aeronavti\xc4\x8dni laboratory Guggenheim (Guggenheim Aeronautical Laboratory) sta vzpostavila dober delovni odnos z Arnoldom, tako da je bila leta 1944 ustanovljena \xc5\xa1e Znanstvena svetovalna skupina (Scientific Advisory Group). Arnold je pozneje opisal svojo medvojno filozofijo raziskav in razvoja: \xc5\xbdrtvuj nekaj kvalitete, da dobi\xc5\xa1 dovolj kvantitete za oskrbo vseh bojnih enot. Nikdar ne sledi prividu, i\xc5\xa1\xc4\x8do\xc4\x8d popolno letalo, vse do to\xc4\x8dke, ko so bojne eskadrilje brez ustreznega \xc5\xa1tevila bojnih letal. Posledi\xc4\x8dno se je usmeril na hitre dose\xc5\xbeke na podo\xc4\x8dju raziskav in razvoja, tako da je spodbujal \xc5\xbee uveljevljeno tehnologijo, s pomo\xc4\x8djo katere so dobili operativne re\xc5\xa1itve, s katerimi so odgovorili na letalsko nevarnost sil osi. Prav tako je zagovarjal raziskave na podro\xc4\x8dju reaktivnega pogona, \xc5\xa1e posebej potem ko so Britanci razkrili na\xc4\x8drt Whittlovega turbojeta med Arnoldovim obiskom Velike Britanije aprila 1941._NEWLINE_Marca 1939 je sekretar za vojno Harry Woodring Arnolda imenovan za vodjo Zra\xc4\x8dnega odbora (Air Board), kateri naj bi predlagal na\xc4\x8delniku General\xc5\xa1taba KOV ZDA doktrino in organizacijo letalstva Kopenske vojske ZDA. Odbor je v poro\xc4\x8dilu zaklju\xc4\x8dil, da je zra\xc4\x8dna sila nujno potrebna za obrambo hemisfere, pri \xc4\x8demer je odbor tudi poudaril potrebo po daljinskih bombnikih; poro\xc4\x8dilo je posledi\xc4\x8dno postalo osnova za prvi priro\xc4\x8dnik Zra\xc4\x8dnega korpusa. Arnold je poro\xc4\x8dilo oddal novemu na\xc4\x8delniku General\xc5\xa1taba KOV ZDA, generalu Georgu C. Marshall, 1. septembra 1939, na dan ko se je pri\xc4\x8dela druga svetovna vojna v Evropi._NEWLINE_Ko je kongres ZDA novembra 1939 zavrnil zakon o nevtralnosti, tako da so lahko ZDA prodajale letala vojskujo\xc4\x8dim letalom, je Arnold postal zaskrbljen, da bi dobava letal za Evropo zaustavila dobavo letal za Zra\xc4\x8dni korpus, \xc5\xa1e posebej ker je bil nadzor nad razdelitvijo letalske proizvodnje decembra 1938 dodeljen Dobavni diviziji Oddelku zakladnice ZDA (United States Department of the Treasury) in s tem sekretarju zakladnice Henryju Morgenthauu mlaj\xc5\xa1emu. Arnold se je dve leti s te\xc5\xbeavo pogajal s Morgenthaujem, ki je imel navado poni\xc5\xbeevati vodstvo vojnega oddelka in Zra\xc4\x8dnega korpusa. Ni mu pa tudi pomagalo dejstvo, da se je januarja 1939 zameril Beli hi\xc5\xa1i, ko je v testnem poletu bombnika Douglas DB-7 umrl francoski opazovalec. Njun spor pa je do\xc5\xbeivel vrhunec 12. marca 1940, ko se je Arnold v javnosti prito\xc5\xbeil glede pove\xc4\x8danja dobav letal v Evropi; predsednik Roosevelt je Arnolda osebno opozoril, da obstajajo kraji, kamor so lahko poslali \xc4\x8dastniki, ki se ne dr\xc5\xbeijo fair playja, npr. Guam in mu za osem mesecev prepovedal vstopiti v Belo hi\xc5\xa1o._NEWLINE_Marca 1941 pa je spor med Arnoldom in Rooseveltom dosegel prelomno to\xc4\x8dko, ko je nov sekretar za vojno Henry L. Stimson, ki je bil Arnoldov podpornik, dodal njegovo ime, skupaj z drugima dvema, na seznam povi\xc5\xa1anj v stalni \xc4\x8din generalmajorja. Roosevelt je zavrnil, da po\xc5\xa1lje seznam v Senat ZDA na potrditev, ker je bil na seznamu tudi Arnold; posledi\xc4\x8dno sta Stimson kot Marshall menila, da to pomeni konec Arnoldove kariere. Stimson in Hopkins sta aprila istega leta Arnolda, skupaj z majorjem Elwoodom R. Quesado, poslala na tritedensko potovanje po Veliki Britaniji, da bi ocenila potrebe britanske letalske industrije in naredila najnovej\xc5\xa1o strate\xc5\xa1ko oceno. Po vrnitvi je osebno podal poro\xc4\x8dilu Rooseveltu; slednji se je nato \xc5\xa1e tri tedne odlo\xc4\x8dal, nakar pa je poslal seznam z vsemi tremi imeni naprej v senat. S tem je bil tudi re\xc5\xa1en spor med Arnoldom in predsednikom. Njegov pomen za Roosevelta in ameri\xc5\xa1ki voja\xc5\xa1ki napor pa je bil prikazan avgusta, ko je bil povabljen na atlantsko konferenco na otoku Nova Funlandija; to je bila prva od sedmih takih sre\xc4\x8danj, na katerih je sodeloval Arnold, ni pa bil povabljen Morgenthau.\n_START_SECTION_\nStrate\xc5\xa1ko bombardiranje v Evropi\n_START_PARAGRAPH_\n[[Slika:B-17Gs 381st BG en route to target c1944.jpg|thumb|Bombniki B-17 Flying Fortress iz sestave 381. bombni\xc5\xa1kega polka.]] Takoj po napadu na Pearl Harbor je Arnold pri\xc4\x8del izvajati AWPD/1. Primarna strate\xc5\xa1ka bombni\xc5\xa1ka sila proti Tretjemu rajhu naj bi tako postala 8. zra\xc4\x8dna armada (Eighth Air Force); za poveljnika armade je imenoval Spaatza in Eakerja za poveljnika armadnega Bombni\xc5\xa1kega poveljstva. Tudi drugi Arnoldovi varovanci so pozneje zasedli klju\xc4\x8dna mesta v strate\xc5\xa1kih bombni\xc5\xa1kih silah; med njimi so bili tudi Haywood S. Hansell, Laurence S. Kuter in James H. Doolittle._NEWLINE_Kljub temu, da si je prizavedal \xc4\x8dim bolj obvarovati svojo strate\xc5\xa1ko bombni\xc5\xa1ko silo pred drugimi vejami oboro\xc5\xbeenih sil in zavezniki, pa je bil prisiljen odvzeti 8. zra\xc4\x8dni armadi oskrbo in opremo, za potrebe operacij v severni Afriki; posledi\xc4\x8dno je bila 8. zra\xc4\x8dna armada \xc5\xbee na za\xc4\x8detku obstoja obsojena na \xc5\xbeivotarjenje. Eaker, ki se je medtem povzpel na mesto poveljnika 8. zra\xc4\x8dne armade, pa je na podlagi izku\xc5\xa1enj ugotovil, da predvojna doktrina dnevnih natan\xc4\x8dnih bombnih napadov, ki so jo razvili v Takti\xc4\x8dni \xc5\xa1oli Zra\xc4\x8dnega korpusa (Air Corps Tactical School) in bi bila povod za odcepitev vojnega letalstva od Kopenske vojske ZDA, napa\xc4\x8dna v svoji zasnovi in sicer da bi lahko te\xc5\xbeko oboro\xc5\xbeeni bombniki dosegli katerikoli cilj brez bojne podpore daljinskih spremljevalnih lovskih letal. Zgodaj leta 1943 je tako pri\xc4\x8del s pro\xc5\xa1njami za ve\xc4\x8d lovskih letal (poleg stalnih pro\xc5\xa1enj za ve\xc4\x8d bombnikov) in ve\xc4\x8d odvrgljivih zunanjih rezervoarjev za gorivo, s katerimi bi pove\xc4\x8dali dolet lovcev ter posledi\xc4\x8dno obranili bombnike med njihovimi poleti nad Tretji rajh._NEWLINE_Visoke izgube med poletjem in jesen 1943 na daljinskih poletih so se pove\xc4\x8dale Eakerjeve pro\xc5\xa1nje. Arnold, ki je bil pod nenehnim pritiskom in nestrpen glede rezultatov, je ignoriral njegove pro\xc5\xa1nje ter ugotovitve; krivdo za izgube je pripisal slabi agresivnosti poveljnikov bombnikov. To se je zgodilo v \xc4\x8dasu, ko je general Dwight D. Eisenhower sestavljal svojo poveljstvo za operacijo Overlord, tako da je Arnold odobril Eisenhowerjevo pro\xc5\xa1njo, da zamenja Eakerja s svojima poveljnikoma: Spaatzom in Doolitlom. Ironi\xc4\x8dno pa se je izkazalo, da so bile vse stvari, ki jih je Eaker zahteval (ve\xc4\x8d letal, ve\xc4\x8d zunanjih rezervoarjev za gorivo, ve\xc4\x8d lovcev P-51), dodeljene novemu poveljstvu, s \xc4\x8dimer je lahko 8. zra\xc4\x8dna armada premagala Tretji rajh s pomo\xc4\x8djo dnevnega bombardiranja._NEWLINE_Sprememba poveljnika 8. zra\xc4\x8dne sile, \xc5\xa1e posebej ker je bil Eaker njegov prijatelj, je bila \xc5\xa1e nov primer Arnoldove brezobzirnosti, s katerimi je dosegal cilje.Leta 1942 je brigadni general Walter R. Weaver, v. d. na\xc4\x8delnika Zra\xc4\x8dnega korpusa, izgubil svoje poveljstvo in bil preme\xc5\xa1\xc4\x8den v tehni\xc5\xa1ko trena\xc5\xbeno poveljstvo. George C. Kenney je zamenjal Jacoba E. Fickla kot poveljnik 4. zra\xc4\x8dne armade (Fourth Air Force) in pozneje istega leta je zamenjal biv\xc5\xa1ega na\xc4\x8delnika Zra\xc4\x8dnega korpusa Georga H. Bretta kot zra\xc4\x8dni poveljnik Jugozahodnega Pacifika. Curtis E. LeMay je julija 1944 v Indiji zamenjal Kennetha B. Wolfa\n_START_SECTION_\nDaljinske operacije proti Japonski\n_START_PARAGRAPH_\nPotem ko so razre\xc5\xa1ili krizo strate\xc5\xa1kega bombardiranja v Evropi, se je Arnold popolnoma posvetil kon\xc4\x8danju razvoja in uporabe superdaljinskih bombnikov B-29, katerimi bi napadli Japonsko cesarstvo. V za\xc4\x8detku leta 1942 je Arnold mislil sam prevzeti poveljstvo 20. zra\xc4\x8dne armade (Twentieth Air Force). Ta edinstvena situacija poveljevanja pa je po vsej verjetnosti pripomogla k njegovim poznej\xc5\xa1im zdravstvenim te\xc5\xbeavam, a zaradi negativnih izku\xc5\xa1enj pri oblikovanju u\xc4\x8dinkovite bombni\xc5\xa1ke sile proti Nem\xc4\x8diji in zaradi katastrofalnih posledic, \xc4\x8de bi se isto zgodilo tudi proti Japonski, je Arnold zaklju\xc4\x8dil, da je zaradi odsotnosti enotnega poveljstva na Pacifiku bolje, da sam prevzame vse odlo\xc4\x8ditve glede superdaljinskih bombni\xc5\xa1kih operacij proti Japonski. A vsi pomembnej\xc5\xa1i pacifi\xc5\xa1ki poveljniki (Douglas MacArthur, Chester Nimitz in Joseph Stillwell) so \xc5\xbeeleli \xc4\x8dim ve\xc4\x8d bombnikov B-29 za svoja poveljstva, \xc4\x8demur pa je Arnold odlo\xc4\x8dno nasprotoval, saj bi s tem izgubili svoj strate\xc5\xa1ki pomen. Tako je uspel prepri\xc4\x8dani Marshalla in na\xc4\x8delnika pomorskih operacij Ernesta J. Kinga, da je 20. zra\xc4\x8dna armada tako edinstvena v svoji nalogi, da ne sme biti podrejena pacifi\xc5\xa1kim poveljnikom, ampak naj bo neposredno podrejena Zdru\xc5\xbeenemu \xc5\xa1tabu Oboro\xc5\xbeenih sil ZDA, pri \xc4\x8demer bi bil Arnold izvr\xc5\xa1ni \xc4\x8dastnik armade. Februarja 1944 je predsednik Rossevelt podprl in odobril tak na\xc4\x8drt._NEWLINE_Program superdaljinskih bombnikov pa je spremljala serija razvojnih problemov, zaradi \xc4\x8desar je bil program, kot tudi Arnold, dele\xc5\xbeen \xc5\xa1tevilne kritike v medijih in od skepti\xc4\x8dnih poveljnikov na terenu. Bombnik B-29 je predstavljal klju\xc4\x8dni element \xc4\x8detrte strate\xc5\xa1ke prioritete USAAF, saj noben drug bombnik ni mogel dose\xc4\x8di Japonskega oto\xc4\x8dja. Ko naj bi 1. junija 20. bombni\xc5\xa1ko poveljstvo (XX Bomber Command) pri\xc4\x8delo izvajati operacijo Matterhorn, skoraj noben let ni dosegel vi\xc5\xa1ine 6.100 m._NEWLINE_Ker se je vse bolj bli\xc5\xbeal 15. april 1944, ko naj bi bili bombniki poslani v tujino, je Arnold osebno interveniral in \xc5\xbee 8. marca odletel v Kansas. Tri dni je obiskoval trena\xc5\xbene baze, ki so bile vpletene v program modifikacije, pri \xc4\x8demer ga je neprijetno presenetilo pomanjkanje surovin in problemov pri delu. Posledi\xc4\x8dno je na mestu imenoval generalmajorja Bennetta E. Meyersa, ki je bil voja\xc5\xa1ki preskrbovalni \xc4\x8dastnik in je z njim potoval po bazah, za koordinatorja celotnega programa. Meyers je uspel v t. i. bitki za Kansas; kljub problemov z delovno silo in nevihtami mu je uspelo do 9. aprila usposobiti prvi popolni bombni\xc5\xa1ki polk. Vseeno pa niso bili re\xc5\xa1eni mehani\xc4\x8dni problemi s B-29, pri \xc4\x8demer so med bojnimi operacijami odkrili \xc5\xa1tevilne nove. Arnold je bil pod velikim pritiskom, ker ni dosegel cilja na\xc4\x8drta AWPD/1, a je ta neuspeh zagovarjal z rezultati zelo dragega tehnolo\xc5\xa1kega projekta B-29, ki je zagotovil tudi dostavno vozilo za tedaj strogo zaupno atomsko bombo, v primeru \xc4\x8de bi Projekt Manhattan uspel. Superdaljinske bombni\xc5\xa1ke operacije proti japonskim ciljem na Kitajskem in jugovzhodni Aziji so se pri\xc4\x8dele junija 1944, pri \xc4\x8demer so bili na za\xc4\x8detku rezultati teh operacij slab\xc5\xa1i od na\xc4\x8drtovanih._NEWLINE_Te\xc5\xbeave 20. zra\xc4\x8dne armade v boju proti Japonski so bile enake kot te\xc5\xbeave 8. zra\xc4\x8dne armade proti Nem\xc4\x8diji. Arnold, v skladu s svojo zna\xc4\x8dilno nepotrpe\xc5\xbeljivostjo, je v manj kot mesecu dni operacij zamenjal poveljnika operacij bombnikov B-29 na Kitajskem, Wolfa, z LeMayjem. Novembra istega leta pe je pri\xc4\x8delo delovati \xc5\xa1e drugo poveljstvo bombnikov B-29, slednje na Marianskem oto\xc4\x8dju. Brigadni general Haywood S. Hansell, eden od arhitektov na\xc4\x8drtov AWPD/1 in AWPD/42, pa se je sre\xc4\x8deval \xc5\xa1e z ve\xc4\x8djimi poveljni\xc5\xa1kimi problemi kot Wolfe ali LeMay. Po dveh mesecih slabih rezultatov in ker je nasprotoval kampanji po\xc5\xbearnega bombardiranja japonskih civilnih naselij, katero pa sta zagovarjala Arnold in njegov na\xc4\x8delnik \xc5\xa1taba Lauris Norstad, pa se je Arnold odlo\xc4\x8dil tudi za njegovo zamenjavo. Ukinil je vse operacije na Kitajskem, zdru\xc5\xbeil vse bombnike B-29 na Marianskem oto\xc4\x8dju in nato januarja 1945 zamenjal Hansella s LeMayjem na mestu poveljnika 21. bombni\xc5\xa1kega poveljstva (XXI Bomber Command).\n_START_SECTION_\nProblemi z zdravjem\n_START_PARAGRAPH_\nMed letoma 1943 in 1945 je Arnold pre\xc5\xbeivel \xc5\xa1tiri sr\xc4\x8dne napade, ki so bili tako mo\xc4\x8dni, da je moral v bolni\xc5\xa1nico. Poleg svoje mo\xc4\x8dne neu\xc4\x8dakanosti se je Arnold po\xc4\x8dutil odgovornega, da je osebno prisoten na kraju krize, zaradi \xc4\x8desar je veliko potoval in bil tako v \xc4\x8dasu vojne izpostavljen mo\xc4\x8dnemu stresu; vse to je \xc5\xa1e poslab\xc5\xa1alo njegovo predhodno slabo zdravje. Tako je med vojno: dvakrat obiskal Zdru\xc5\xbeeno kraljestvo, prvi\xc4\x8d aprila 1941 in drugi\xc4\x8d maja 1942; ju\xc5\xbeni Pacifik septembra 1942; severno Afriko in Kitajsko med januarjem in februarjem 1943; Bli\xc5\xbenji vzhod in Italijo (kjer je bila njegova skupina tudi pod artilerijskim ognjem) med novembrom in decembrom 1943; London in Normadijo (pri \xc4\x8demer je spremljal Marshalla) v juniju 1944; Nem\xc4\x8dijo in Italijo med aprilom in majem 1945; zahodni Pacifik junija 1945 in Potsdam julija 1945. Manj\xc5\xa1i, a bolj pogost faktor, ki je lahko prispeval k poslab\xc5\xa1anju njegovega zdravja, pa je bilo rivalstvo med vejami oboro\xc5\xbeenih slu\xc5\xbeb, \xc5\xa1e posebej z Vojno mornarico ZDA, katera nikakor ni hotela priznati Arnolda kot na\xc4\x8delnika general\xc5\xa1taba oz. njegovih podrejenih kot sebi enakih. Na Guamu, z vednostjo da bo kmalu padla odlo\xc4\x8ditev o uporabi atomske bombe, je bil prisiljen se pogajati z Nimitzom, saj je vojna mornarica nasprotovala, da bi na otoku bi bilo name\xc5\xa1\xc4\x8deno poveljstvo strate\xc5\xa1kih zra\xc4\x8dnih sil._NEWLINE_Prvi infarkt je Arnold do\xc5\xbeivel 28. februarja 1943, tik po vrnitvijo iz konference v Casablanci in Kitajske. Med tem izletom se je bombnik B-17 Argonaut, ki je preva\xc5\xbeal Arnolda in njegove spremljevalce, za ve\xc4\x8d ur izgubil nad ozemljem pod okupacijo Japonskega cesarstva, medtem ko je posku\xc5\xa1al pono\xc4\x8di preleteti Himalajo. Za ve\xc4\x8d dni je pristal v Bolni\xc5\xa1nici Kopenske vojske ZDA Walter Reed, nato pa je za tri tedne odpotoval na okrevanje v Coral Gables Biltmore Hotel (Florida), kateri je bil preoblikovan v negovalno bolni\xc5\xa1nico. Zaradi pravil Kopenske vojske ZDA bi moral zapustiti aktivno voja\xc5\xa1ko slu\xc5\xbebo, toda predsednik Roosevelt je aprila podpisal spregled, potem ko je dokazal, da je ozdravil in pod pogojem, da bo Arnold vsak mesec po\xc5\xa1lje predsedniku poro\xc4\x8dilo o zdravju._NEWLINE_Samo mesec dni pozneje, 10. maja 1943, je pre\xc5\xbeivel drugi sr\xc4\x8dni napad, po katerem je ostal 10 dni v Walter Reedu. V nasprotju z \xc5\xbeeljami Marshalla je junija 1943 na Voja\xc5\xa1ki akademiji ZDA imel slovesen govor ob diplomiranju letnika, v katerem je bil tudi njegov sin Bruce._NEWLINE_Tretji sr\xc4\x8dni napad, ki je bil manj\xc5\xa1i od prej\xc5\xa1njih dveh, je do\xc5\xbeivel natanko leto dni po drugem in sicer 10. maja 1944, v \xc4\x8dasu ko se je ukvarjal s problemi glede bombnika B-29. Tokrat si je privo\xc5\xa1\xc4\x8dil mesec dni okrevanja, nato pa se je vrnil nazaj v aktivno slu\xc5\xbebo, da je odletel z Marshallom v London na konferenco 7. junija in in\xc5\xa1pekcijo obalo Omaha._NEWLINE_Zadnji, \xc4\x8detrti medvojno sr\xc4\x8dni napad je do\xc5\xbeivel 17. januarja 1945, nekaj dni po tistem, ko je ukazal zamenjavo Hansella s LeMayjem. Arnold tri dni ni pri\xc5\xa1el v svojo pisarno in hkrati ni dovolil glavnemu kirurgu Vojnega letalstva ZDA, da bi pri\xc5\xa1el in ga pregledal. Glavni kirurg je tako zaprosil za pomo\xc4\x8d generala in osebnega Arnoldovega prijatelja, da sta poizvedla o njegovem stanju. Nato je bil Arnold ponovno poslan v isti hotel na Florido, kjer je za devet dni ostal na intenzivni negi. Arnoldu so ponovno dovolili, da ostane v aktivni slu\xc5\xbebi, a pod pogojem da bo opravljal le lahke naloge. Kljub temu pa je \xc5\xa1e naprej izvajal in\xc5\xa1pekcijske polete po Evropi in Pacifiku. Tik po vrnitvi iz Italije v Miami 7. maja 1945, kjer je bil naro\xc4\x8den na zdravstveni pregled, je takoj po izstopu iz letala C-54 prejel novico o nem\xc5\xa1ki kapitulaciji. 16. julija istega leta pa je prepustil poveljstvo 20. zra\xc4\x8dne armade LeMayju.\n_START_SECTION_\nPovi\xc5\xa1anje in upokojitev\n_START_PARAGRAPH_\n19. marca 1943 je bil Arnold povi\xc5\xa1an v (vojnega) polnega generala in 21. decembra 1944 \xc5\xa1e v petzvezdnega generala armade z Javnim zakonom 282-78, s \xc4\x8dimer je postal \xc4\x8detrti najvi\xc5\xa1ji pripadnik Kopenske vojske ZDA (za Marshallom, MacArthurjem in Eisenhowerjem)._NEWLINE_Leta 1941 je prejel \xc4\x8dastni doktorat Voja\xc5\xa1kega kolid\xc5\xbea Pensilvanije (Pennsylvania Military College) in Univerze ju\xc5\xbene Kalifornije (University of Southern California) in leta 1942 \xc5\xa1e od Kolid\xc5\xbea Iowa Wesleyan (Iowa Wesleyan College)._NEWLINE_Leta 1945 je Arnold omogo\xc4\x8dil ustanovitev Projekta RAND (poznej\xc5\xa1a Korporacija RAND) z 10 milijoni $ ustanovitvnega denarja, ki so ostali neporabljeni od druge svetovne vojne. Prvotno je bil projekt namenjen povezavi voja\xc5\xa1kega na\xc4\x8drtovanja z raziskovalnimi in razvojnimi odlo\xc4\x8ditvami, nato pa je raz\xc5\xa1iril podro\xc4\x8dje delovanja \xc5\xa1e na druga podro\xc4\x8dja._NEWLINE_Po obisku Ju\xc5\xbene Amerike januarja 1945, kjer je do\xc5\xbeivel tako mo\xc4\x8dno sr\xc4\x8dno aritmijo, da je moral pred\xc4\x8dasno kon\xc4\x8dati obisk, je general 28. februarja 1946 dejansko zapustil aktivno slu\xc5\xbebo; uradni datum njegove upokojitve je 30. junij 1946. 23. marca 1945 je Javni zakon 333-79 spremenil vojno povi\xc5\xa1anje generalov armad v stalni \xc4\x8din ter hkrati podelil polno pla\xc4\x8do in dodatke za \xc5\xbee upokojene generale. Njegov polo\xc5\xbeaj je nasledil Spaatz, ki je postal prvi na\xc4\x8delnik General\xc5\xa1taba Vojnega letalstva ZDA, potem ko se je 18. septembra 1947 osamosvojil USAAF v Vojno letalstvo ZDA._NEWLINE_Arnold se je upokojil na 160,000 m\xc2\xb2 velikem ran\xc4\x8du blizi Sonome (Kalifornije). Z zalo\xc5\xbeni\xc5\xa1ko hi\xc5\xa1o Harper & Brothers je podpisal pogodbo, da bo napisal avtobiografijo Global Mission. V primerjavi s Georgem Pattonom, ki je bil bogat in z drugimi kolegi, ki so se zaposlili v javni upravi oz. vladi, kot npr. Marshall (ki je postal dr\xc5\xbeavni sekretar ZDA), pa Arnold ni imel nobenega drugega dohodka kot pokojnine in z njo povezavnih dodatkov ter ni bil dovolj zdrav, da bi lahko nadaljeval kariero izven voja\xc5\xa1ke slu\xc5\xbebe. Avtobiografija je bila poskus, da bi pridobil dovolj finan\xc4\x8dne varnosti za \xc5\xbeeno po njegovi smrti in med pisanjem je do\xc5\xbeivel \xc5\xa1e peti sr\xc4\x8dni infarkt, zaradi \xc4\x8desar je za tri mesece pristal v bolni\xc5\xa1nici._NEWLINE_7. maja 1949 je Javni zakon 58-81 spremenil oznako Arnoldovega zadnjega \xc4\x8dina in sicer je bil preimenovan v generala vojnega letalstva; tako je do sedaj edini, kateremu je bil podeljen ta \xc4\x8din. Prav tako je edini, ki je prejel dva petzvezdna \xc4\x8dina v razli\xc4\x8dnih vejah Oboro\xc5\xbeenih sil ZDA. Umrl je 15. januarja 1950 na svojem domu v Sonomi. Po\xc4\x8da\xc5\xa1\xc4\x8den je bil z dr\xc5\xbeavnim pogrebom v Washingtonu, D.C., pri \xc4\x8demer so bile pogrebne slovesnosti opravljene v Spominskem amfiteatru Arlington, nato pa je bil pokopan v sekciji 34 Nacionalnega pokopali\xc5\xa1\xc4\x8da Arlington. Robert A. Lovett, ki je z Arnoldom tesno sodeloval med vojno kot raktarni pomo\xc4\x8dnik vojnega sekretarja za zrak (Assistant Secretary of War for Air), je dejal, da je Arnold prav tako \xc5\xbertev vojne, kot \xc4\x8de bi bil ranjen med opravljanjem svojih dol\xc5\xbenosti._NEWLINE_Vsi trije Arnoldovi sinovi, ki so pre\xc5\xbeiveli otro\xc5\xa1tvo, so diplomirali na Voja\xc5\xa1ki akademiji ZDA: Henry Harley mlaj\xc5\xa1i leta 1939; Willam Bruce junija 1943; in David Lee leta 1949 Arnoldova najmlaj\xc5\xa1a sinova sta slu\xc5\xbeila v Vojnem letalstvu ZDA in sta pokopana blizu o\xc4\x8deta na Nacionalnem pokopali\xc5\xa1\xc4\x8du Arlington."